b'\n_START_ARTICLE_\nPeter Reinhold\n_START_SECTION_\nBakgrunn\n_START_PARAGRAPH_\nPeter Reinhold var s\xc3\xb8nn av generaldirekt\xc3\xb8r H. L. Reinhold og Gertrud Staudinger. Etter abitur i 1906 gjennomf\xc3\xb8rte Reinhold et bredt anlagt studium som omfattet historie, kunsthistorie, litteratur, etnologi og nasjonal\xc3\xb8konomi. Studiene ble gjennomf\xc3\xb8rt i Gen\xc3\xa8ve, Roma, Freiburg, Berlin og Leipzig.\n_START_SECTION_\nKarri\xc3\xa8re\n_START_PARAGRAPH_\nHan foretok en rekke utenlandsreiser inntil han i 1913 overtok det nasjonalliberale Leipziger Tageblatt, som han videresolgte til Ullstein i 1921. Sammen med sin svoger Kurt Wolff grunnla han i 1917 forlaget Der Neue Geist med et redaksjonelt tyngepunkt p\xc3\xa5 kulturpolitikk og samtidshistorie._NEWLINE_Reinhold ble i 1919 innvalgt i Sachsens folkekammer. Han var i 1920 og fra 1924 til 1926 Sachsens finansminister. Som delstatens finansminister kritiserte han sterkt politikken til finansminister Otto von Schlieben for hans beskatning av formue (Thesaurierungspolitik, etter Thesauros, skattkammer)._NEWLINE_Rikskansler Hans Luther tilb\xc3\xb8d ham, for\xc3\xb8vrig uten forh\xc3\xa5ndssamtale, posten som Tysklands finansminister. Reinhold br\xc3\xb8t med den finanspolitiske kurs til sin forgjenger, idet hans hovedprinsipp var \xc3\xa5 unng\xc3\xa5 underskudd p\xc3\xa5 statsbudsjettet (\xc2\xabHart an die Grenze eines Defizits\xc2\xbb). For \xc3\xa5 stimulere \xc3\xb8konomien planla han en senkning av merverdiavgiften og luksusavgifter. En viss oppgang i \xc3\xb8konomien fulgte i 1927. Imidlertid klarte han ikke \xc3\xa5 redusere statens utgifter, tvert imot ble det mot hans vilje gjennomf\xc3\xb8rt kostbare sysselsettingstiltak._NEWLINE_Reinholds politikk ble godt mottatt av storindustrien, men m\xc3\xb8tte hard kritikk fra Zentrumspartei. Han ble derfor erstattet av Heinrich K\xc3\xb6hler i 1927. Dermed ble Reinholds politikk inspirert av John M. Keynes en kort episode._NEWLINE_Reinhold avsluttet sin karri\xc3\xa8re som styremedlem i en rekke bedrifter.'